**Felvételi 2017/18**

* 400 + 100 pontos felvételi pontszámítás
* Azokból a tantárgyakból, amiből felvételi pontot számítanak az emelt szintű érettségi vizsgáért 50 többletpont jár.
* Amennyiben adott szakon (pl. általános orvos) mindkét tárgyból kötelező az emelt szintű érettségi vizsga, úgy a jelentkező – amennyiben legalább 45%-os eredményű mindkét tárgya – a két emelt szintű érettségivel kimeríti a maximálisan kapható 100 többletpontot, tehát más jogcímen már nem kaphat többletpontot.
* B2 komplex (középfokú C) nyelvvizsga 28 többletpontot ér. Nyelvismeretért maximum 40 többletpont szerezhető akkor is, ha több nyelvből van és akkor is, ha felsőfokú a nyelvvizsga (C1). Egy nyelvből csak egy nyelvvizsgáért adható többletpont.
* Amennyiben a jelentkező egy adott idegen nyelvből egyidejűleg nyelvvizsga és emelt szintű érettségi vizsga alapján is jogosult lenne többletpontra, akkor a többletpontokat csak egyszer, a számára kedvezőbb pontszámot biztosító jogcímen kapja meg.
* Nem kötelező természettudományos tárgyból érettségi vizsgát tenni, de kötelező egyik természettudományos tantárgyból „pontot vinni”. Fakultációs eredmény is vihető (földrajz, kémia).
* Alapképzésre, osztatlan mesterképzésre, felsőoktatási szakképzésre, valamint mesterképzésre való jelentkezés esetén a jelentkező felvételi összpontszámának el kell érnie a jogszabályban meghatározott minimumpontszámot (ún. „jogszabályi minimumpontszám"): alapképzés, valamint osztatlan mesterképzés esetén 280 pontot, azzal a kitétellel, hogy az emelt szintű érettségi-, a nyelvvizsga-, illetve az OKJ-többletpontokkal együtt, de más jogcímen adható többletpontok nélkül.

A felsőoktatási szakképzés esetén 240 pontot, azzal a kitétellel, hogy az emelt szintű érettségi-többletpontokkal együtt, de más jogcímen adható többletpontok nélkül.

* Tanulmányi eredménytől függően át lehet kerülni az állami ösztöndíjas képzésről az önköltséges képzésre és fordítva is.
* A felsőoktatási törvény szerint egy személy állami ösztöndíjjal továbbra is 12 félévenát folytathat a felsőoktatásban tanulmányokat.

Az állami ösztöndíjas képzésbe (államilag finanszírozott) felvett diákok a beiratkozáskor „Nyilatkozat” aláírásával válnak Magyar Állami Ösztöndíjassá, amely jogokat és kötelezettségeket is tartalmaz. Ezekkel a Felvételi tájékoztató 7. pontja foglalkozik.

Speciális esetekben – például azoknál az osztatlan mesterképzéseknél, ahol a képzési és kimeneti követelmények szerint a képzési idő 10 félévnél hosszabb – a támogatási idő legfeljebb 14 félév lehet.

Amennyiben a hallgató a támogatási idő alatt nem tudja befejezni tanulmányait, azt csak önköltséges képzési formában folytathatja. Párhuzamos képzés esetén – ha mindkettő állami ösztöndíjas képzés- egyszerre két félévvel csökken a támogatott félévek száma.

* Több helyre kötelező emelt szintű érettségit tenni **(állatorvosi, általános orvos, fogorvos, gyógyszerész, erdőmérnöki – 2 emelt szintű. Bölcsészképzések, társadalomtudományi képzések, jogászképzés, alkalmazott gazdaságtan, gazdaságelemzés, közgazdasági szakok, építész, építészmérnöki, energetikai mérnöki szakokon - 1 emelt szintű). Az emelt szintű érettségi kötelezőségére az érettségi vizsgatárgy megnevezése utáni (E) jelölés utal.**
* Az emelt szintű érettségiért csak akkor jár az 50 többletpont, ha az eléri a 45 %-ot.
* Az elégségesnek minden érettségi tantárgyból és minden szinten 25% az alsó határa.
* OKTV-helyezésért járó többletpontok: 1-10. helyezésig 100 pont, 11-20. helyezésig 50 pont, 21-30. helyezés 25 pont

A Középiskolai Tudományos Diákkörök Országos Konferenciája (TUDOK) versenyein elért helyezés alapján a nagydíjasoknak 30 pont, az első díjasoknak 20 pont, tantárgyanként legfeljebb egy vizsgaeredményért, amennyiben az érettségi pontot adó tárgy az adott szakon. Az 1993 után szerzett, az Országos Képzési Jegyzékben szereplő 54-es vagy 55-ös szakmaszámú szakképesítésért a 6. táblázat szerinti szakiránynak megfelelő továbbtanulás esetén 32 többletpont adható.

* Az esélyegyenlőség biztosítása érdekében a hátrányos helyzetű jelentkező minden jelentkezési helyén 40 többletpontra; a fogyatékossággal élő jelentkező minden jelentkezési helyén 40 többletpontra; jogosult az, aki erről igazoló dokumentumot nyújt be, amelynek érvényessége a Tájékoztató megjelenése és 2018. július 11. közötti időintervallumban áll fenn.

Tartós betegség, a beilleszkedési, tanulási magatartási nehézség igazolására nem adható többletpont csak fogyatékosságra (az SNI ez utóbbi).

A jelentkezőnek az E-felvételiben rögzítenie kell a szakvéleményén található fogyatékosság megnevezését és/vagy a BNO-kódot is

Bizonyos szakokon egy-egy fogyatékosság a felvétel kizáró oka lehet! Például a tanító és óvodapedagógus szakokon ilyen a diszlexia, diszgráfia, diszkalkulia,

* Maximum 6 helyre/szakra lehet jelentkezni ***csak e-felvételivel***. Ugyanazon szak költségtérítéses és államilag támogatott képzése egy jelentkezési helynek számít.
* A közismereti tanárképzésben mesterfokozat és tanári szakképzettség osztatlan, kétszakos képzésben szerezhető. Általános iskolai tanárokat 4+1 év alatt, középiskolai tanárokat a 5+1 év alatt képeznek. A plusz egy év a szakmai gyakorlatot jelenti.

A tanárképzésre jelentkezőknek a felvételi eljárás keretében pályaalkalmassági vizsgálaton kell részt venniük

Az alkalmassági vizsgára egy helyen, az első osztatlan tanárképzési jelentkezési hely intézményében kerül sor.

* Egyre több helyre szükséges pályaalkalmassági vizsga . Az alkalmassági vizsgákkal kapcsolatos feladatok (követelményrendszer ismerete, felkészülés, jelentkezés) a felvételiző felelőssége.

A [csecsemő- és kisgyermeknevelő, a konduktor, az óvodapedagógus, a tanító szak](https://www.felvi.hu/felveteli/jelentkezes/felveteli_tajekoztato/FFT_2018A/6_egyes_kepzesekrol/62_tanito) alkalmassági vizsgáját és az osztatlan tanárképzés pályaalkalmassági vizsgáját egyszer kell letenni, és azt a többi jelentkezési helyén is figyelembe veszik.

A többi alkalmassági vizsgán (pl. testnevelés, művészeti képzés stb.) minden intézményben részt kell vennie, ahová jelentkezett.

A testnevelő tanár osztatlan képzésnél a motoros alkalmassági vizsga öröklődik, azt a jelentkezési sorrendben első helyen megjelölt intézményben kell letenni. Az alkalmassági megkezdésekor be kell mutatni az egy hónapnál nem régebbi sportorvosi igazolás eredeti példányát. A sportorvosi igazolást legkésőbb 2018. május 25-ig fel kell tölteni az E-felvételi rendszerébe.

Amennyiben valamely szakon alkalmassági vizsgát szerveznek, azt a felsőoktatási intézmények a www.felvi.hu-n megjelölik. A vizsgáról szóló értesítést (vizsgabehívót) az adott felsőoktatási intézmény küldi meg a jelentkező részére, ezért amennyiben a vizsga időpontja előtt egy héttel még nem kap ilyen tartalmú levelet, akkor célszerű az adott intézménytől érdeklődnie ezzel kapcsolatban.

Az alkalmassági vizsgán elért teljesítmény nem pontszámmal, hanem „megfelelt" vagy „nem felelt meg" minősítéssel értékelhető. Ez utóbbi esetben nem vehető fel az adott jelentkezési helyre!

Egyes felsőoktatási intézmények (elő)alkalmassági vizsgákat tartanak, amelyek eredményéről igazolást adnak ki. Ezt az igazolást a felvételi eljárás során csatolni kell, hiánya esetén a jelentkezőt kizárhatják.

Az előalkalmassági vizsga szolgáltatásjellegű, vizsgadíj-köteles, amelyet az intézménynek kell befizetni. Letehető bármely (pl. a lakóhelyhez legközelebb eső) felsőoktatási intézményben, amely ilyen vizsgát hirdet.

Az eredményes előalkalmassági vizsga az ének-zenei, a beszéd-, a fizikai és az egészségi alkalmassági vizsgák követelményei fejezetben leírtakkal azonosak. Az intézmények kölcsönösen elfogadják, tehát elegendő azt egy helyen (egy alkalommal) letenni.

* A duális képzés a műszaki, informatika, agrár, természettudomány vagy gazdaságtudományok képzési területen indított gyakorlatigényes alapképzési szakon, szociális munka alapképzési szakon, folytatott képzés azon formája, amelyben a szakmailag minősített vállalatoknál folytatható gyakorlati képzések tantervi tartalmuknál, struktúrájuknál és a vállalatoknál töltendő, megnövelt óraszámuknál fogva valamint a megszerzett munkatapasztalatnál fogva növelik a hallgatók szakmai kompetenciáját, vállalati ismereteit és erősítik a kultúráját.

A duális képzésről a [www.dualisdiploma.hu](http://www.dualisdiploma.hu/) honlap ad részletes tájékoztatást.

Amennyiben a jelentkező duális képzésben kívánja folytatni tanulmányait, akkor a felvételi eljárás során duális lábjegyzettel rendelkező képzésre kell jelentkeznie, mindemellett a felsőoktatási intézménnyel együttműködési megállapodást kötött partnervállalatok valamelyikénél sikeresen kell teljesítenie egy kiválasztási eljárást.

A cég a képzés megkezdését megelőzően az adott év január 1. és június 15. közötti időszakban előzetes jelentkezést hirdet mindazok számára, akik duális képzésben részt kívánnak venni. A felhívás közzétételi helye a cég saját honlapja, amely a felsőoktatási intézmény honlapjáról közvetlenül is elérhető.

A vállalatok a kiválasztást saját igényeik alapján végzik, így ők határozzák meg, hogy a jelentkezőknek milyen elvárásoknak kell megfelelniük. A kiválasztási eljárásokról, a kiválasztási eljárásra való jelentkezés sajátosságairól az illetékes felsőoktatási intézmények, illetve a duális partnervállalatok nyújthatnak további tájékoztatást.

A partnervállalatnak még a központi felvételi eljárás sorrendmódosítási határideje előtt értesítenie kell a jelentkezőt, hogy kiválasztotta-e.

A vállalatok később, a még be nem töltött helyekre pótfelvételt hirdethetnek, ennek részleteiről is érdemes az intézményeknél és a vállalatoknál tájékozódniuk azoknak, akik elsőre nem nyertek felvételt valamely duális partnerhez.